מלאכת הרכבת הממלשה בשלבי סיום: היום יחתמו צוותי המשא ומתן של ישראל ביתנו, ש"ס והליכוד על טיוטות ההסכמים הקואליציוניים. ראש הממשלה המיועד בנימין נתניהו יקיים היום פגישה מכרעת עם יו"ר ישראל ביתנו אביגדור ליברמן. בפגישה הזו צפויים להיסגר התיקים שיקבלו חברי ישראל ביתנו בממשלה החדשה. מלבד תיק החוץ, מתעקש ליברמן כי פרופ' דניאל פרידמן ימשיך בכהונתו כשר משפטים.
בליכוד מתנגדים בתוקף למינויו של ליברמן לשר החוץ. בכירים במפלגה אמרו אמש כי מינויו של ליברמן לתפקיד שר חוץ יגרום לישראל נזק רב בעולם.
גם ממפלגת העבודה עולים קולות של התנגדות למינויו של ליברמן למשרד החוץ. יו"ר המפלגה, אהוד ברק, אמר לנתניהו כי לא יוכל להיכנס לממשלה, אם ליברמן ישלוט במערכת אכיפת החוק.
עם זאת, מפלגת העבודה אולי תסכים בכל זאת להצטרף לממשלה, אם ליברמן יבטל את דרישתו לתת לדניאל פרידמן את תיק המשפטים. ואם גם זה לא יצלח, עדיין קיימת האפשרות לפיה ברק יצטרף לממשלה בצורה עצמאית, ללא קשר למפלגת העבודה.